1Angku Teofilus nan baiak budi, Sambuah urang nan lah ba usawo nak mancataik sacaro taratur, tantang kajadian-kajadian nan lah tajadi di tangah-tangah kito.
2Urang-urang tu bi mancataik sasuwai jo nan dicuritokan kabake kito, dek urang nan sabana-bana maliyek kajadian-kajadian tu, dari sajak samulo, sudah tu inyo curitokanlah kajadian-kajadian tu.
3Sasudah ambo pareso bana sacaro taliti kasadonyo, dari sajak samulo, ambo raso eloklah, ambo buwek surek nan dibuwek sacaro taratur untuak angku.
4Ambo buwek surek ko, mukasuiknyo iyolah supayo angku buliah tawu, baraso apo nan lah di ajakan kabake angku, iyo sabana-bana batua.
5Kutiko Herodes manjadi rajo di nagari Yudea, ado surang imam nan banamo Zakharia. Inyo tamasuak golongan imam-imam Abia. Bininyo banamo Elisabet, inyo katurunan imam pulo.
6Caro iduiknyo balaki bini, sabana-bana nan manyanangkan ati Allah. Kaduwonyo sabana mamatuahi sagalo parentah, sarato jo paratuaran Tuhan sapanuahnyo.
7Inyo tu indak baranak, dek karano Elisabet mandua, kaduwo-duwonyo lah samo-samo gaek.
8Pado suatu ari, kutiko golongan Abia mandapek legaran manjadi imam, mako Zakharia manjalankan tugeh sabagai imam di adok-an Allah.
9Sacaro jo ba undi, bakcando nan biaso dipabuwek dek imam-imam tu, mako Zakharia ditunjuak untuak masuak ka dalam Rumah Tuhan untuak mambaka kumayan.
10Samantaro upacara mambaka kumayan di adokan, urang nan banyak bi badowa diluwa.
11Dikutiko itu malekaik Tuhan mampanampakkan diri kabake Zakharia. Malekaik tu tagak di sabalah suwok meja tampaik mambaka kumayan.
12Kutiko Zakharia manampak malekaik tu, inyo takajuik sarato jo takuik.
13Tapi malekaik tu bakato kabake inyo, "Jan takuik angkau Zakharia! Allah lah mampalakukan dowa angkau. Urang rumah angkau, Elisabet ka malayiekan surang anak laki-laki. Paja nan ka layie tu, musti angkau agiah namo si Yahya.
14Angkau ka sangaik bagadang ati, sarato banyak urang nan ka sato basukocito, jikok paja tu lah layie isuak!
15Inyo ka manjadi urang nan ba arago manuruik pandangan Tuhan, inyo indak suko maminun anggur, sarato jo minunan kareh. Sajak dari layie inyo lah dikuwasoi dek Roh Allah.
16Sambuah urang Israel nan ka dibimbiangnyo babaliak kapado Allah, Tuhannyo urang Israel.
17Inyo ka manjadi pisuruah Tuhan nan kuwaik, sarato jo bakuwaso, samo jo bakcando Nabi Elia. Inyo ka mampadamaikan apak jo anak, urang nan indak patuah, ka dipimpinnyo babaliak ka jalan pikieran nan bana. Jo caro nan baitu, inyo manyadiyokan sagolongan umaik, nan lah siyap untuak Tuhan."
18Zakharia batanyo kabake malekaik tu, "Baa caronyo ambo dapek mangatawui, baraso apo nan angkau katokan tu ka tajadi? Ambo lah gaek, bini ambo lah tuwo pulo."
19Malekaik tu manjawab, "Ambo ko adolah Jibrail. Ambo ko malayani Allah, Baliaulah nan manyuruah ambo untuak manyampaikan kaba baiak ko kabake angkau.
20Apo nan ambo katokan ko, ka tajadi tapek diwakatunyo. Tapi, dek karano angkau indak picayo, mako sasudah ko, angkau indak ka bisa lai mangecek; angkau ka manjadi bisu, sampai tibo masonyo, apo nan ambo katokan tajadi."
21Samantaro itu, urang-urang nan diluwa taruih juwo manantikan Zakharia. Urang-urang tu bi eran, baa mangko lamo bana inyo di dalam Rumah Tuhan.
22Kutiko inyo lah kaluwa, Zakharia indak bisa lai mangecek jo urang-urang tu. Inyo hanyo bisa manggarik-garikkan tangannyo ka ganti mangecek, nan inyo tatap bisu. Mako urang-urang tu pun bi tawu, baraso inyo lah maliyek suatu pangliyatan di dalam Rumah Tuhan.
23Sasudah abih maso tugehnyo di Rumah Tuhan, mako pulanglah Zakharia ka rumahnyo.
24Indak bara lamo sasudah tu, mako manganduanglah bininyo, Elisabet. Limo bulan lamonyo Elisabet indak kaluwa-kaluwa dari rumah.
25Elisabet mangatokan, "Kasudahannyo Tuhan manolong ambo, Tuhan pun ma apuihkan mariangik ambo."
26Kutiko Elisabet lah manganduang anam bulan, mako Allah manyuruah malekaik Jibrail untuak payi ka Nazaret, sabuwah kota di daerah Galilea.
27Jibrail di utuih kabake surang anak gadih, nan banamo Siti Maryam. Anak gadih tu lah batunangan jo surang urang nan banamo Yusuf, dari katurunan Nabi Daud.
28Malekaik tu datang kabake Siti Maryam sarato bakato, "Assalamualaikum, angkau nan di barakaik-i dek Tuhan labiah dari nan biaso! Tuhan tatap manyaratoi angkau!"
29Dek mandangakan kecek malekaik tu Siti Maryam takajuik, sainggo inyo jadi batanyo-tanyo di dalam ati, apo mukasuiknyo salam tu.
30Mako malekaik tu bakato ka inyo, "Jan takuik, Siti Maryam, dek karano angkau adolah urang nan manyanangkan ati Allah.
31Angkau ka manganduang, sarato ka malayiekan surang anak, anak tu musti angkau agiah namo Yesus (Isa Almasih).
32Inyo ka manjadi urang nan bakuwaso, sarato ka dinamokan Anak Allah Nan Mahatinggi. Tuhan Allah ka manjadikan Inyo Rajo, samo jo bakcando Nabi Daud, niniak muyang-Nyo.
33Inyo pun ka mamarentah sabagai Rajo, di katurunan Nabi Yakub untuak salamo-lamonyo. Karajaan-Nyo indak ka bakasudahan."
34Siti Maryam bakato kabake malekaik tu, "Tapi, ambo ko kan gadih, alun balaki, dima pulo ka bisa tajadi nan bakcando itu?"
35Malekaik tu manjawab, "Roh Allah ka datang kabake angkau, kuwaso Allah ka marawok-i angkau. Itulah sababnyo, mangko Anak nan ka layie tu dikatokan Suci, Anak Allah.
36Katawuilah: Elisabet dunsanak angkau tu, biyapun lah gaek, inyo lah manganduang pulo anam bulan, urang bi mangecekkan inyo mandua.
37Dek karano di Allah indak ado doh nan mustayie."
38Sudah tu, bakatolah Siti Maryam, "Ambo ko hanyolah pisuruah Tuhan; biyalah tajadi di diri ambo sarupo jo nan angkau katokan." Sudah tu, malekaik tu pun payi maninggakan Siti Maryam.
39Indak lamo sasudah tu, Siti Maryam payi ka sabuwah kota di Yudea, di daerah pagunuangan.
40Inyo payi ka rumah Zakharia, kutiko inyo ka masuak, inyo mambari salam ka Elisabet.
41Baitu Elisabet mandanga salam dari Siti Maryam, mako manggariklah anak nan di dalam kanduangannyo. Sakutiko tu juwo inyo dikuwasoi dek Roh Allah,
42mako talompeklah kato-kato dari muluiknyo, "Sabanyak ko lah padusi, angkaulah urangnyo nan paliang di barakaik-i dek Allah! Dibarakaik-ilah Anak nan ka angkau layiekan tu!
43Siya banalah ambo ko, kok sampai mandeh Tuhan tibo kabake ambo?
44Baitu ambo mandanga salam dari angkau, anak nan di dalam kanduangan ambo ko, manggarik dek kagadangan ati.
45Babahagialah angkau, dek karano angkau picayo, baraso apo nan lah dikatokan dek Tuhan, kabake angkau tu, iyo, sabana-bana ka tajadi!"
46Siti Maryam bakato, "Ati ambo sabana basyukur kapado Tuhan,
47nan jiwa ambo basukocito, dek karano, Allah adolah Panyalamaik ambo.
48Baliau nan layi mangana ambo, pisuruah-Nyo nan hino ko! Muloi dari sajak kiniko, kasadonyo banso mangatokan ambo babahagia.
49Dek karano, Allah Nan Mahakuwaso mampabuwek sasuatu nan luwa biaso dalam iduik ambo. Sabana sucilah namo Baliau.
50Dari satiyok katurunan, Tuhan maraso ibo, kabake urang nan takuik kabake Baliau.
51Jo tangan-Nyo nan kokoh, Baliau mampakecaikan urang nan uju, sarato mangacaukan mukasuik urang-urang tu.
52Rajo-rajo diturunkan-Nyo dari kurisi karajaan, urang nan hino ditinggikan-Nyo.
53Urang nan baparuik litak dipuwehkan-Nyo jo sagalo kabaiakkan, urang nan kayo, di usie-Nyo jo tangan nan indak barisi.
54Baliau manolong Israel pisuruah-Nyo, manuruik janji nan dibuwek-Nyo jo niniak muyang kito.
55Tuhan indak lupo doh jo janji-Nyo, Baliau bamurah ati kabake Nabi Ibrahim, sarato jo kabake katurunannyo, sampai salamo-lamonyo."
56Kiro-kiro tigo bulan lamonyo, Siti Maryam tingga jo Elisabet, sudah tu, baru inyo babaliak ka kampuangnyo.
57Tibolah wakatunyo Elisabet ka malayiekan. Inyo malayiekan surang anak laki-laki.
58Urang-urang bakuliliang, sarato sanak sudaronyo mandanga, bara ka eloknyo Tuhan kabake Elisabet, urang-urang tu pun sato pulo bagadang ati samo jo inyo.
59Dikutiko paja tu lah ba umua salapan ari, urang-urang tu bi tibo untuak ka manyunaikkannyo. Urang-urang tu ka manamoi paja tu si Zakharia manuruik namo apaknyo,
60tapi mandehnyo managah, "Jan lai itu namonyo! Inyo musti di agiah namo si Yahya."
61"Indak surang juwo doh sanak sudaro amai nan banamo saroman tu," kecek urang nan banyak tu ka inyo.
62Bakcando mangecek jo urang bisu, urang-urang tu bi batanyo kabake Zakharia, siya namo nan ka dibarikannyo untuak anaknyo.
63Zakharia mamintak batu tulih, sudah tu inyo manulihkan di batu tu, "Namonyo adolah si Yahya." Kasadonyo urang tu bi eran.
64Dikutiko tu juwo Zakharia bisa mangecek baliak, sarato mamuji Allah.
65Urang-urang nan di sakuliliang rumahnyo maraso takuik, mako pacahlah kaba dikasadonyo daerah di pagunuangan Yudea.
66Kasadonyo urang nan mandanga kaba tu, bi batanyo di dalam atinyo, "Kajadi siyalah paja ko isuak?" Dek karano Tuhan manyaratoinyo.
67Zakharia, apak dari paja tu, dikuwasoi dek Roh Allah, sainggo inyo manyampaikan pasan dari Tuhan. Inyo mangatokan,
68"Molah kito mamuji Tuhan, Allah banso Israel! Baliau lah datang untuak ka manolong umaik-Nyo, sarato ka malapehkan umaik-Nyo tu, dari pilanggu doso.
69Baliau mambarikan kabake kito, Panyalamaik nan bakuwaso, katurunan Nabi Daud, pisuruah-Nyo.
70Sa isuak, malalui nabi-nabi pilihan-Nyo, Tuhan lah mamanuahi janji-Nyo,
71untuak manyalamaikkan kito, dari musuah kito, sarato ka malapehkan kito, dari kuwaso urang-urang nan banci ka kito.
72Untuak manyatokan kamurahan ati-Nyo, kabake niniak muyang kito, janji-Nyo nan suci tu ka ditapek-i-Nyo.
73Baliau basumpah kabake Nabi Ibrahim bapak kito, sarato bajanji untuak ka manyalamaikkan kito dari musuah kito, supayo kito indak maraso takuik untuak ba ibadaik kabake Baliau
74(1:73)
75sataruihnyolah kito mampabuwek apo nan katuju dek Baliau, sarato manyanangkan ati Baliau salamo iduik kito.
76Angkau oih anak den, angkau ka dinamokan, nabi Allah Nan Mahatinggi. Angkau di utuih mandawului Tuhan, untuak marintih jalan bagi Baliau,
77untuak mambaritokan kabake umaik-Nyo, baraso umaik-Nyo ka disalamaikkan, sasudah Allah lah ma ampuni sagalo doso umaik-Nyo.
78Tuhan kito pangasiah jo panyayang; Baliau tibo untuak ka manyalamaikkan kito. Bakcando matoari tabik di pagi ari,
79bakcando itulah Baliau mambarikan tarang-Nyo, untuak kasadonyo urang, nan iduik di nan kalam, sarato jo nan katakuik-an. Baliau mambimbiang kito, ka jalan nan manuju kadamaian."
80Anak Zakharia tu, batambah juwo gadangnyo, sarato batambah kuwaik rohnyo. Inyo tingga di padang gurun, sampai tibo masonyo, untuak manyatokan diri ka banso Israel.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn unk min_Latn min_Latn min_Latn min_Latn min_Latn min_Latn